**Predkladacia správa**

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov (ďalej len „návrh nariadenia vlády“), podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.

Návrh nariadenia vlády sa predkladá z dôvodu potreby prevzatia vykonávacej smernice komisie (EÚ) 2020/432 z 23. marca 2020, ktorou sa mení smernica Rady 2002/55/ES, pokiaľ ide o vymedzenie pojmu „zelenina“ a zoznam rodov a druhov v článku 2 ods. 1 písm. b) (Ú. v. EÚ L 88, 24.3.2020) (ďalej len „smernica 2020/432“).

Do návrhu nariadenia vlády sa preberá upravený zoznam rodov a druhov zeleniny. Pojem „zelenina“ je už podľa požiadavky v preberanej smernice zadefinovaný v § 3 písm. c) nariadenia vlády Slovenskej republiky č. 58/2007 Z. z., ktorým sa ustanovujú požiadavky na uvádzanie osiva zelenín na trh v znení neskorších predpisov.

Registrácia odrôd pestovaných rastlín v Štátnej odrodovej knihe je predpokladom ich zápisu do Spoločného katalógu odrôd poľnohospodárskych rastlinných druhov a Spoločného katalógu odrôd druhov zelenín a následne je predpokladom na uvádzanie odrôd pestovaných rastlín na trh a ich uplatnenie v poľnohospodárskej praxi.

 Návrh nariadenia vlády nebude predmetom vnútrokomunitárneho pripomienkového konania.

Návrh sa predkladá do skráteného legislatívneho konania z dôvodu naliehavosti v termíne prevzatia právne záväzného aktu Európskej únie do právneho poriadku Slovenskej republiky, ktorým je 30. jún 2020 ustanovený smernicou 2020/432.

Navrhuje sa, aby návrh nariadenia vlády vzhľadom na transpozičné termíny na prebratie vykonávacej smernice 2020/432 do právneho poriadku Slovenskej republiky a vzhľadom na trvanie legislatívneho procesu nadobudol účinnosť 15. júla 2020.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.